khistorydata/jeongjo-sjw-relations huggingface dataset:
정조 1년 · 목
疏略曰。懲討不嚴。亂逆無憚。三凶之巨魁而尙在地上。福瑩輩血黨而未施王章。且臣於修撰李儒慶對擧臣日前疏。有萬萬訝惑者。玉堂與臺閣。責任雖有差殊。三司同參啓覆。而坐視刑政之有失。惟責兩司之駁正。則玉堂爲剩官。而國家設法之意。恐不如是也。當時兩司。豈獨無一言於下詢之際。而反有此堂箚之請罪乎。此莫非臣見輕同朝之致。況臣病情。萬無冒膺之望。初速堂斥。重入臺評。豈可晏然蹲據哉。臣於治疏將上之際。聞有白虹犯月之變。夫月者臣象也。在內而爲宦妾。在外而爲夷狄。境外之憂虞。未暇深論。而僞播王言。搖惑人心之景耼。灑掃之列。安知無餘醜匿跡。挾匕臥內。陰謀射天之龍輝。掖廷之間。安知無舊黨之漏網。而莫之覺耶。淮南憚汲黯。師道讎元衡。安知無養厚之金。暗圖報怨之陰謀。臣象挻災。事非偶然而然耶。抑凶逆之巨魁。尙逭天討。黨與未伏王章。公卿三司。不能盡分於懲討。告戒我聖明耶。伏願殿下體仁天之明命。念　宗國之阽危。諸逆之罪惡貫盈者。次第施刑。官妾之情跡疑似者。亟賜黜退。使國是大定。官禁肅淸。批以。上以天災。中以國是。下以朝廷。有懷則必陳。不容含糊。予甚嘉之。所箴甚要切。當惕念矣。爾其勿辭。調理察職。
정조 1년 · 목
敎曰。副提調持加減交濟湯入侍。　予曰。方泰輿之符同文女。盜竊蔘料之事。所謂貴蟾。無不紹介。而推問之下。半吐半呑。終不明白直告。誠極可痛。勢將連爲加刑矣。國榮曰。渠之隱諱不服。雖甚痛惡。而當此嚴沍。連爲加刑。不無致斃之慮。爲先施威嚴問似好矣。予曰。然矣。國榮曰。方泰輿罪狀。雖極痛駭。而渠之所犯。旣是年久之事。則宜有參酌之道。且又年老。不足深誅矣。予曰。予意亦然。欲待渠自服。然後酌處矣。予曰。馬政卽有國之大事。而近來守令。全不着意。諸邑分養馬之故失瘦瘠不馴等。有頉者若是夥然。豈不可駭乎。國榮曰。近來馬政。誠甚疏虞。分養有頉之守令。不可無罪。而係是宥旨前事。則亦不無庸恕之道矣。予曰。其在綜核之道。亦不可一味參恕矣。
정조 1년 · 강
召見大臣以下于誠正閣。領議政金尙喆。左議政鄭存謙。右議政徐命善。御營大將具善復。刑曹判書蔡濟恭。判府事徐命膺。判義禁洪樂性。訓鍊大將張志恒。知義禁鄭好仁。禁衛大將洪國榮。同義禁嚴璹李漢膺。右捕將李柱國。刑曹參議趙英鎭。
정조 1년 · 강
持平宋銓陳疏懲討。賜批。
정조 1년 · 목
疏略曰。凡所辨忠逆而嚴懲討。臺閣之責也。隨例謄傳之外。一味含默。是可以臺閣云乎。群凶之假息而未鋤者。凡幾類矣。三司之沫血力爭者。凡幾月矣。嗚呼。戊申乙亥。凶謀益急。近而爲妖任逆範。前事已然。後慮無窮。第以合辭中鄭妻之啓言之。方請削爵。而猶稱其號。此猶緦功之察也。伏願亟從合辭之請。其他府院之啓。罪在必誅者。一倂聽施焉。臣聞大司諫臣柳戅有疏。而以懲討大義。奮然自任。殿下亦察其言之直切。而無採納之實也。幷卽允請焉。批以。尙靳臺啓。意亦有在矣。
정조 1년 · 강
命朴斗杓等定配。
정조 1년 · 목
刑曹啓言。金鼎夏朴斗杓圖出關文。請刑推得情。敎以。獄情有在海昌。而海昌事起之後。經自縊死。則正犯毋論。斗杓與鄭趙兩姓人。實無憑覈之道。附之生道。亦是罪疑之義。罪人朴斗杓鄭浹趙濡。幷特爲參酌定配。
정조 1년 · 목
敎曰。副提調持加減交濟湯入侍。　予曰。判義禁尙不開坐耶。國榮曰。以都事之方在拿處中。故判義禁有所難安。不得開坐云矣。予曰。已欲下敎而未果矣。予曰。　先朝軫念江民之弊。藏氷事有所釐正。作爲節目。而曾未幾何。復有弊端云。當該官員。不可無罪矣。國榮曰。事甚可駭。使本監及氷庫提調。詳査草記似好矣。予曰。唯。
정조 1년 · 강
命合辭許久闕啓抄選外。在外臺諫幷許遞。
정조 1년 · 목
敎曰。氷丁之弊。素所申飭者。今年其果無民怨與否。該庫提調。本監提調。詳査草記。倘或爽實。自當有廉察之道矣。
정조 1년 · 강
命時囚鄭允說等議處。方泰輿施威嚴問。
정조 1년 · 목
義禁府啓言。醫官鄭允說金致儉等。偸食蔘劑。請刑推得情。允之。敎以。除刑推議處。又啓言。醫官方泰輿罪犯。可謂殺無赦。請刑推得情。敎以。施威嚴問。
정조 1년 · 목
敎曰。宋準明分揀放送。判義禁其令明日開坐。
정조 1년 · 강
命東萊等邑更勿發配。
정조 1년 · 목
領議政金尙喆啓言。以東萊機張兩邑逆孥移配事。向因大司諫柳戅所懷。有問于大臣之敎矣。諫臣所論。不無意見。移配他道之意。分付該府。此後更勿發配事。請亦依請施行。從之。
정조 1년 · 목
予曰。吏曹三堂皆爲入來乎。國榮曰。吏判則入來。而參判參議。俄者連牌矣。予曰。藏氷時民弊。使之詳査以聞矣。尙無草記。何也。國榮曰。似未及詳査而然矣。予曰。續明義錄。吏判已製之云乎。國榮曰。姑未脫稿云矣。予曰。近來軍額甚多。每有疊役之患。若欲以鄕族爲別武士。則以元額中充入。如今番禁軍變通之爲則好耶。國榮曰。以疏中所陳觀之。雖元額之外。似多有願入者矣。予曰。更當商量而爲之矣。
정조 1년 · 강
諸承旨持公事。入侍于誠正閣。
정조 1년 · 강
召見大司成徐浩修于誠正閣。
정조 1년 · 목
予曰。月三講幾次設行乎。浩修曰。姑未爲之。而當此歲末。百餘儒生之以此等待誠難矣。予曰。合製何間爲之耶。浩修曰。二十一日當爲設行矣。予曰。學製盡爲之耶。浩修曰。尙餘二十人矣。予曰。所餘者何學耶。浩修曰。東南學。而以無文可選。有此餘數云矣。予曰。應製收券幾何云耶。浩修曰。兩學各三百餘張矣。予曰。何其小耶。浩修曰。三百餘張不少矣。予曰。近來陞抄儒生。多少何如。浩修曰。百餘人矣。予曰。東南學詩賦題云何。承旨鄭民始曰。東學詩題。則南風慶雲見上下同樂。賦題。則滿意過食桃。南學詩題。則見淸河太守歎無由地上事。賦題。則蚤往呼子愼。予曰。詩賦題俱不善出矣。予曰。校書館合設於奎章閣。則或有所勝耶。浩修曰。大提學似或爲難矣。予曰。大提學例兼。則事多難便云矣。浩修曰。奎章閣提學。多出於文衡。則便是不失其本矣。予曰。校書實提調用行下乎。民始曰。然矣。予曰。同成均亦用行下乎。民始曰。用之矣。予曰。校書提調之代。若以他提擧。或同成均相換。則非盡奪矣。民始曰。然矣。民始曰。成均館自是富饒。近來則西壁盡空。此甚可悶矣。予曰。何爲而如是消融乎。民始曰。臣待罪國子長時見之。則養賢庫尤爲蕩然。而排朔下記。不成說矣。予曰。述海於聽政時被謫。而其包藏禍心。最是骨子矣。彥鎬之文。猶有未破其情節者。其草本還爲下送。使之刪改。予曰。奎章閣冊件記。已爲修整乎。民始曰。已爲之云矣。予曰。然則幷與誌而入送于都承旨處。至於奎章閣員役料布。言于戶判。使卽磨鍊。
정조 1년 · 목
大司成徐浩修啓言。曩因大司鍊[諫:I-POSITION]柳戅所啓。陞補之皆復舊制。必於當月當等設行。而若或過限。則削其製抄事。允下矣。從今以後。延拖歲末。稠疊設行之弊。自可釐革。而但大司成學敎授。如有實故。不得不過限。則當月當等之削其製抄。亦不無掣礙之端。自戊戌正月爲始。依諸臣所啓擧條施行。而陞補有過限之慮。則當月念間。以限內不得爲之。自本館草記。學製有過限之慮。則當等季朔旬間。以限內不得爲之。亦自本館草記。政院稟旨。或飭勵或變通。請期於限內設行。從之。敎以。除非衆所共知實故。而陞試之當日不爲。庠製之當等不爲。則國子長及學敎授。自政院直捧禁推傳旨。
정조 1년 · 강
有政吏曹判書金鍾厚進。
정조 1년 · 목
以鄭好仁爲大司憲。李亨元爲執義。鄭宇淳爲司諫。李思祚爲持平。朴在源爲獻納。金宇鎭爲正言。金魯鎭爲左尹。
정조 1년 · 강
氷庫提調鄭光漢。以東西庫伐氷軍査問啓。
정조 1년 · 목
光漢以兒房啓言。東西兩庫伐氷軍頭目等。幷爲招致査問。則渠等以爲。氷一丁爲米一升。多納則可以厚受。故氷丁之體小薄伐。蓋由於此。而捧上之際。謂以不準尺量。多少破碎。辛勤伐取之勞。半歸虛地。兩庫以流來故規。十丁中隨其厚薄。以不足執頉者。西則不過二三丁。東則多至五六丁。所受之米。由是減縮。此莫非自年前創設貢物之後。名以都庫。半在江上。半在城中。與員役輩符同。多少弄奸之致也。至於東庫則。有踏印及白文成冊各一件。此爲吏輩夤緣幻弄之弊。若待米氷出給時。兩庫官員一從踏印文書考準。分給於公廳。則可無渠輩見失之患云。此後各別申飭。敎以。待繕工監草記。當下敎矣。
정조 1년 · 목
敎曰。副提調持加減交濟湯入侍。　國榮曰。日寒如此。金吾之滯囚可悶。下敎開坐似好矣。予曰。方欲下敎矣。予曰。明日次對。依例來會云乎。國榮曰。以無時急稟定事。將入頉稟云矣。予曰。文臣朔試射。雖是應行之事。而日寒如此。今番則欲命停矣。國榮曰。日寒甚劇。試射果難矣。予曰。方泰輿之前後供辭。終不直招。誠極痛駭。必欲待其直招而酌處矣。國榮曰。渠之所犯不細。故欲爲抵賴之計。而連爲嚴問。渠何敢不服乎。第其更招。則無異自服矣。
정조 1년 · 강
命漂人入送咨及問安使回咨。一體齎去。
정조 1년 · 목
承文院啓言。卽見黃海監司徐有寧狀啓。則漂人等物件。與初問情多有相左。依此更爲正書安寶後。與茂長漂人入送咨及瀋陽問安使回咨。一體定禁撥下送于別齎咨官處。使之同爲齎去之意請分付。允之。
정조 1년 · 강
命滯囚可悶。卽爲開坐擧行。
정조 1년 · 목
義禁府啓言。鄭允說等合有分揀之道。請上裁。敎以。議處施行。又啓言。方泰輿終不直招。請刑推得情。敎以。屢次嚴問之下。一向吞吐。萬萬無狀。標紙事之謂有規例之似然。尤拯駿然。施威嚴問。
정조 1년 · 강
遣承旨詣　宗廟奉審。
정조 1년 · 강
分遣承旨詣　元陵　徽寧殿奉審。
정조 1년 · 강
詣　孝明殿行朔　祭。
정조 1년 · 강
詣孝明殿。行晝　茶禮。
정조 1년 · 목
國榮曰。湯劑尙未進御。令醫官可以奉入乎。予曰。今已過時。又値水刺時。今日則姑闕之無妨矣。
정조 1년 · 강
命吏兵曹。歲抄中點下者蕩滌者。幷依例捧傳旨。
정조 1년 · 목
義禁府啓言。黃龍別將李春相。委曲僉使李鎭鼎。安義僉使金慶赫等請幷拿來。敎以。自本道旣已嚴棍云。且與初次海西差使員有間。幷分揀。
정조 1년 · 강
王大妃殿進御粟米飮。命自明日停止。
정조 1년 · 목
予曰。吏曹開坼草記中。以下考施行者。何其多也。國榮曰。今番之下考施行者果多矣。予曰。中考施行者。皆是不遞者耶。國榮曰。連中與堂上居中者。皆作窠矣。予曰。守令之後去者。未必勝於前去者。而迎送之際。徒爲小民無限之弊。故予嘗以此爲可悶。今番下考施行者。若是夥然。吏判誠過矣。國榮曰。銓曹亦必有意見而然也。第作窠者則果多矣。予曰。今見方泰輿之供。標紙事雖不明白直招。大體則便是自服。旣不計臟勘罪。則不必更問。將欲放釋矣。予曰。箕伯所陳軍制事果好矣。而大抵兵者宜務精。不宜務多。予意。元額中。以鄕族別作一隊似好。卿意何如。國榮曰。聖敎誠然。而事之便宜。有難遙度。更令博採衆議。擇其善策而決定似好矣。予曰。然矣。國榮曰。方泰輿旣已特放。其子方孝民。何以爲之乎。予曰。復屬無妨矣。
정조 1년 · 강
吏曹以守令降考啓。
정조 1년 · 목
該曹啓言。考見京外褒貶啓本。則西部奉事金相舟。損體宜警。北部奉事李觀洙。事或疏率爲目。而置諸中考。幷下考施行。陰竹縣監李禮輔。可戒疏率。豐基郡守李惟祚。益察糴政。休說民憾。求禮縣監李重玉。欲恤民隱。奚信吏言。龍安縣監李世馝。宜略瑣誚。嘉山郡守徐有龍。生手待熟。來效且觀。長連縣監尹謐。病奈妨聰。居山察訪李奎廷。推刷益察。　健元陵令閔師伯。事或顚錯爲目。幷宜置下考而置諸中考。龍安[仁:I-POSITION]縣令白文昌。事或欠商。綾州牧使李堉。邑弊漸滋。民望方切。南原府使宋載德。推其畿譽。勉玆南治。礪山府使金漢謙。政須懋實。寶城郡守白鳳麟。曲恕其先。倘能自勵。光陽縣監金載厚。柔善何疪。谷城縣監金尙鉉。關飭面警。佇觀來效爲目。幷宜置中考而置諸上考。該道臣該曹堂上推考。上項守令察訪及　健元陵令幷罷黜。而其中南原府使宋載德。光陽縣監金載厚。前已居中。今又如此。其不治可知。請一體罷黜。允之。
정조 1년 · 강
命還上停捧三縣鈴分付。
정조 1년 · 목
敎曰。昨年此日。旣命停捧。言念民事。不可踰日。況豐歉隨邑不同。依昨年例。還上停捧事。今日內三縣鈴。卽爲分付八道兩都。
정조 1년 · 목
義禁府以泰輿刑推得情啓。敎以。問自內條件。旣皆自服。論以法紀。所當計贓。而文女已爲物故。則到今正犯。實無可覈之道。渠是耗荒之物。尙不加刑。意亦有在。至於標紙事。雖不明白直告。觀渠原情。便亦遲晩。又以盜竊判付。更欲盤問。則是抵死而後已。於渠何誅。今此拿問。只出於査覈之意。而査覈旣畢。則無可問之端。放送。
정조 1년 · 강
配權伋于鎭川縣。
정조 1년 · 목
義禁府啓言。時囚罪人權伋功減一等。告身盡行追奪。杖六十收贖。鎭川縣徒一年定配。請押送。允之。
정조 1년 · 강
行召對于熙政堂。仍召見判府事徐命膺及輪對官。承旨李秉模。玉堂沈有鎭南鶴聞。假注書柳文養。史官徐龍輔金勉柱。
정조 1년 · 목
講史記評林。　予曰。奎章閣節目。已爲成出乎。命膺曰。方出中草矣。予曰。見續明義錄草出。卿之文則善綴。而兪彥鎬之文。則只憑罪人招辭而爲之。故其草本還爲下送。使之刪改矣。命膺曰。不出於一手。則無怪其如此矣。予曰。予之所製文字。漸有閪失之患。此甚可悶。卿須自今日入直本閣。修整以出。而其中有可以稟定者。勿憚頻繁而爲之好矣。命膺曰。此乃臣之職責。敢不恪謹奉行乎。予曰。先朝御製一句。箚錄有之。予之賡韻。亦有散錄於日記中者。此亦抄出同入好矣。命膺曰。謹當如聖敎爲之矣。予曰。校書館頭緖何如。卿則終以爲文衡不可例兼云耶。命膺曰。使文衡例兼。則主客之勢。其將判異。臣意則使奎章閣堂上專爲主管。斷不可已也。
정조 1년 · 목
予曰。輪對官入侍。法意非不好矣。而近來則皆以無所懷無弊瘼爲對。而未免爲應文之歸。殊可歎也。國榮曰。閒司漫職之無弊瘼無所懷。亦不是異事。何必强覓以奏。而至於諸官之皆以一無字仰對者。則果非矣。予曰。然矣。予曰。棍制節目。尙未成出耶。國榮曰。姑未及爲之矣。予曰。必於歲前相議成出好矣。國榮曰。將與訓御將相議爲之矣。予曰。予之在邸時所製文字。將欲編次。使誰爲之則好耶。國榮曰。徐命膺必善爲之矣。予曰。予意亦如此矣。仍命讀御製諸篇。予曰。草本多有釐正處矣。國榮曰。校定後可以編次矣。予曰。不緊文字。將欲刪去。予曰。徐判府已往于摛文院乎。國榮曰。俄已進去矣。予曰。編次校正之役。徐判府必善爲之矣。予曰。柳東亨卽　元陵效勞之人。而以貶坐之晩到。至於落職。事甚可矜。何以則好耶。國榮曰。此不過未及參坐之致。則落職雖甚可矜。而旣已落職。分付銓曹。使之復職似好矣。予曰。然矣。國榮曰。宣傳官李東憲事。不過襲謬之致。則宜有參酌之道矣。予曰。業欲下敎矣。予曰。兪彥鎬所製改來者。今則別無未盡處耶。民始曰。改來者大勝於前矣。予曰。吏曹開坼草記之下考施行者。豈不太過乎。民始曰。似涉太多矣。
정조 1년 · 강
內閣提學徐命膺。箚陳閣規。賜批。
정조 1년 · 목
箚略曰。奎章閣卽我殿下元年首創之制。而文治莫不權輿於此。宜正規模詳節目。以爲永久不拔之圖。蓋以外閣爲用。內閣爲體。我國文衡之兼三館。亦此意也。今館與閣旣已具備。以奎章閣堂上例兼芸閣提調。郎廳例兼芸閣校理。而芸閣衙門與時御附近之公廨。互換移設。凡外閣之印書刊書等事。皆內閣堂郞主管擧行。則庶可爲辨館閣。兼體用一內外之道。伏惟財幸焉。批以。請問于大臣。已有酌定者。卿其成出節目以聞。
정조 1년 · 강
正言金宇鎭陳疏乞遞。踏啓字。
정조 1년 · 목
疏略曰。凡厥繩糾之任。惟臺閣也。亂逆層生。餘孼尙多。若其徵討之責。亦惟臺閣也。此時此任。豈臣彷彿。而況臣私義。尤有不自安者。廟堂臺閣。自是可否相濟之地。從古先輩之如臣所處而叨是職者。未嘗不引義必遞。已成公朝之一故實。今臣自處之道。亦豈有去就之可論乎。以公以私。有不容一日虛縻。乞許鐫遞。仍治臣瀆撓之罪。
정조 1년 · 강
命漂人埋置咨文中添入。
정조 1년 · 목
備邊司啓言。卽見黃海監司徐有寧狀啓。則黃州牧使徐命敏牒報以爲。自京下來茂長漂人中羅五爲名人。到黃州物故。斂棺等節。從厚備給。而依諸漂人所願。仍爲埋置於黃州地爲辭矣。今此漂人。埋置我地。以此狀。今番咨文中添入撰出之意。請分付承文院。允之。
정조 1년 · 강
命柳東亨復職。李東憲勿汰。
정조 1년 · 목
敎曰。　元陵效勞之人。一考兩貶。守令則已無可論。如柳東亨。不過晩到之致。今番大政。復職事分付。此非爲其人也。銓曹知悉。又敎曰。已於日昨聞此事。而未果下敎矣。李東憲事。旣是襲謬之致。今番宜有參酌。勿汰事分付。
정조 1년 · 목
予曰。戶曹參判洪樂命。今日爲謝恩。病狀近日則差勝云乎。國榮曰。爲其一謝恩命。扶曳入來。而病狀則未差云矣。予曰。禁府東萊機張兩邑罪人。移配草記。俄者允下。罪人中圍籬安置者。亦將移配耶。國榮曰。圍籬安置則不必移配矣。予曰。然矣。
정조 1년 · 강
御春塘臺。行別軍職試射。
정조 1년 · 목
自內詣春塘臺陞座。　予曰。判府事徐命膺入侍。予曰。編次之役。幾何爲之乎。命膺曰。今方爲之矣。予曰。多有點改處乎。命膺曰。御製皆洽好。別無刪削者矣。予曰。幼時所作。必多有可改處矣。命膺曰。初年御製。多有天機漸動處故尤好。而略有字句間付標處矣。命膺曰。御製題目。何以書之乎。予曰。名以弘齋稿。以春邸錄爲小題目。則似好耶。命膺曰。好矣。予曰。春邸錄之外。有何好題目耶。命膺曰。名以胄筵錄。亦似好矣。承旨鄭民始曰。春邸二字。似勝於胄筵矣。予曰。然矣。予曰。文字中繁瑣者。盡爲刪去。務從簡約好矣。國榮曰。日寒向晩甚緊。久爲殿座。殊涉可悶矣。予曰。試射今日內旣難畢試。將欲姑罷矣。
정조 1년 · 강
命機張縣圍籬安置移配勿論。
정조 1년 · 목
義禁府以機張縣圍籬安置罪人韓光綮等移配啓。敎以。圍籬安置與編配有異。物論。
정조 1년 · 강
遣承旨。詣議政府禮曹肄儀處摘奸。
정조 1년 · 목
敎曰。禮房承旨馳詣議政府禮曹肄儀處。獻官諸執事實預差摘奸。
정조 1년 · 목
敎曰。副提調持加減交濟湯入侍。○予曰。別軍職試射。尙餘數十巡。今日之內。勢難畢試耶。國榮曰。射員不多。日勢雖晩。似當畢試矣。
정조 1년 · 목
予曰。近來司僕馬政解弛。故欲見其調馬耳。承旨洪國榮曰。內調馬。前有取稟之例云矣。予命內乘調馬。試射畢。　敎曰。別軍職試射。別軍職林世載。柳葉箭二巡全布。片箭一巡二中。半熟馬一匹面給。仍命施賞。國榮曰。調馬時理馬與員役。亦宜有賞典矣。予曰。然矣。仍命分賜木疋。仍還內。
정조 1년 · 강
大司憲鄭好仁陳疏懲討。賜批。
정조 1년 · 목
疏略曰。臣有私義之兢惶者。府啓鄭克煥等十二人事。其中宋翼彥。卽臣外從第也。此在公法。固所當避。義不敢隨衆論列。乞削臣都憲之職。兼遞臣籌司之任。嗚呼。今日三司之請。府院之啓。何莫非必討之賊。而鄭妻之千凶萬惡。尙此偃息於城闉咫尺之地。龜柱之三罪俱發。旣降賜死之命。旋又中止。樂任之再出賊招。終靳嚴鞫之請。此臣所以憤惋。直欲手剔群凶。而不可得者也。至如相福言根之請。瑩中深文之說。若又緩聲討罪於今日。則是豈曰有臣分乎。亦願亟施當律焉。批以。合啓之尙今靳允。予豈無意哉。言根之說。深文之言。亦非不知厥罪罔赦。而尙不處分。亦有意焉。卿其勿辭察任。
정조 1년 · 강
命分養馬有頉現告守令。依例書入。
정조 1년 · 목
司僕寺啓言。本寺分養馬。如有故失瘦瘠病傷不馴。則畢上納後。抄出分授營邑。依法典施罰。而有赦令則例皆蕩滌矣。今年所納分養馬有頉營邑現告成冊。今始齊到。而係是宥旨前事。似不當施罰。何以爲之。敎以。雖是宥旨前事。而文書磨勘。不特在於赦後。以馬政之疏虞。本寺官吏之被罪。不止一二番。則獨於守令。不可每以令前蕩滌。依例書入。
정조 1년 · 강
重推長淵縣監權★(卓+羽)。
정조 1년 · 목
義禁府以長淵前縣監權★(卓+羽)。白翎前僉使李仁秀拿來啓。允之。敎以。長淵縣監權★(卓+羽)。到任屬耳。道臣旣請仍任。雖與面官交代有異。宜有分揀之道。爲先從重推考。
정조 1년 · 강
命氷庫官員拿問。
정조 1년 · 목
繕工監啓言。氷丁之弊。詳査命下矣。詳細探問。則蓋其爲弊。不一而足。當該部官及該監內外官員幷拿處。其下屬照律嚴處。臣等職在提擧。不能檢飭。惶恐待罪。敎以。卿等勿待罪。氷庫官員。一體拿問定罪。
정조 1년 · 목
刑曹啓言。罪人全順三結縛官長罪。依律處斬之意。請分付道臣。允之。
정조 1년 · 목
敎曰。副提調持加減交濟湯入侍。　予曰。都政旣有一年三次之例。而且兵判雖新差。歲前則實難爲之。故大臣之議。亦以爲。姑待兵判之差病。以正月爲之無妨云矣。國榮曰。事勢似然。而貶下守令之久曠。爲民事可悶矣。予曰。北道別親騎衛事。南北兵使之見不同。故使道臣審其便宜而爲之矣。
정조 1년 · 목
予曰。停捧日字。依昨年例爲之矣。予曰。兵判事可悶矣。領議政金尙喆曰。其病近雖少差。而春和前。有難起動云矣。尙喆曰。禁軍祿試射後當食祿。而尙未擧行矣。予曰。兵判之病雖如此。頒祿手決。豈不爲之乎。予曰。都政若退行於正月。則任之相差何如耶。吏曹判書金鍾秀曰。若至正月。則吏曹有一窠當出者。兵曹亦有數窠云矣。予曰。今年內兵判遞易。幾至五次。豈不重難乎。尙喆曰。龍虎營等事。亦多未了矣。予曰。在家區劃亦何妨耶。予曰。一年三政。有前例乎。吏判出問前例。予曰。吏判之褒貶草記過矣。其中宋載德事尤過矣。右議政徐命善曰。三年窠。連二次居中。則依法草記可也。今以題目之如此草記誠過矣。尙喆曰。居上者降爲中考。而以連中施行。非前例矣。予曰。考績非自上所知。而吏判事豈不過乎。推其畿惠。勉玆南治。果爲罪否。尙喆曰。吏判豈欲作闕而然乎。第恐此後必有爲例之事矣。予曰。然則不深思而爲之矣。考績之法甚重。降爲中考者。豈可自上使之還作上考乎。無過不及之謂中。而吏判則過矣。予曰。　先大王初年都政。果皆當朔爲之否。尙喆曰。退行之時多矣。鍾秀曰。一年三政有前例。而臘政或退至翌年七月云矣。尙喆曰。兵判事何以爲之乎。予曰。旣有三政前例。則何可數遞乎。不過仕之相差而已。予曰。將臣先爲出去。棍制節目。斯速啓下。予顧刑曹判書蔡濟恭曰。欽恤典則盡爲較正乎。濟恭曰。各處所在法書。收聚見之。則非但其制之不同。且古今異宜。實多有窒礙者矣。濟恭曰。訊杖比昔甚短。故執杖羅將。未免傷手云矣。予曰。何以則爲好耶。司直洪樂性曰。舊法其長三尺五寸。而今則三尺三寸。比前無二寸。故其柄甚短。以是執杖打之。自致手傷於刑機矣。予曰。刑判所見何如。依　大明律加二寸爲好耶。如前置之爲好耶。濟恭曰。雖過二寸。不過稍長其柄而已。何害之有。予曰。然則依此爲之。濟恭曰。杖則有大頭小頭。而至於枷則以營造尺。依舊法爲之。大有掣礙者矣。舊法只曰頭闊一尺五寸。而不言下端之廣狹。若依頭闊尺數。而上下相同。則枷制太大。而使罪人着此枷而鎖之以杻。則非但轉動不得。亦不無致斃之慮矣。予曰。舊法寧有是理乎。其輕重何如。而長則不現耶。樂性曰。長五尺五寸。重二十五斤。輕二十斤矣。予曰。太長矣。左議政鄭存謙曰。如此則非欽恤之本意也。尙喆曰。參以舊法。適輕適重而爲之。則京外當遵而行之。此豈非仰體欽恤之意乎。予曰。經國大典與　大明律有異。何也。樂性曰。刑杖所用處不同。故如此矣。予曰。然則律官任自爲之。非釐正刑具之本意也。濟恭曰。又有難處者。得一尺五寸闊板木。然後可以如法矣。尙喆曰。王府則猶可得用。而至於外方野邑。則難得如此板木矣。予曰。大抵爲法。務從寬裕。宜有商量變通之道矣。濟恭曰。旣有尺數。而又有厚薄之不同矣。予曰。參酌商量。重囚則從重且長。輕囚則從輕且短可也。今若勿論輕重。一體爲之。則豈不難處乎。判尹鄭尙淳曰。枷則文書不分明。其損其益。宜有隨處適宜之道矣。予曰。刑判與判金吾議定。明日入侍也。濟恭曰。鐵索則　大明律別無所論矣。予曰。鐵索丈爲幾何。濟恭曰。　大明律爲一丈而係腰係頸矣。我國則只鎖足。故其餘長如此。如此則甚不緊矣。予曰。然矣。名曰改刑具。如此等事。不爲損益。則適足爲糜財駭眼之具。何益之有哉。予曰。卿等善爲折衷。作爲冊子。必於歲前入刊。以懸法象魏之意。歲初頒布。則豈不好耶。序文則以綸音弁首。跋文則詞臣製進。棍制節目則付諸下端。而圖式則自大將至把總哨官。作圖以出。校正諸臣則先以大臣書之。予曰。日前開坼草記中。守令之中下施行者。何其多耶。鍾秀曰。與諸堂相議。存削爲之矣。予曰。正月若爲都政。則蔭官計仕。果無相差者乎。鍾秀曰。別無大段相差者矣。予曰。寇準用人。不以循次。下吏進例簿。準曰。進賢退不肖。宰相者之職也。予之所望於卿者。亦如寇準之爲。卿之留意於激揚之政。雖甚可貴。而至今番事。則無或過當耶。
정조 1년 · 강
命寧越胎封石物。待年豐擧行。
정조 1년 · 목
領議政金尙喆啓言。　先朝乙酉　受敎。藏胎已封者。依前守護。而此後必也御苑淨潔處。置觀象監。胎封置簿。亟令祛之事定式。而寧越鷄竹山胎封。旣在下敎前。則聖上卽位之後。事體至重。石物及表石。一依　列聖朝已例擧行之意。請分付該曹。敎以。雖有前例。今年關東。豈費民力。稍待年豐擧行。
정조 1년 · 강
命南北關別親騎衛。道臣狀聞後稟定。
정조 1년 · 목
領議政金尙喆啓言。頃以北關別親衛加設當否稟處事爲敎矣。卽見南兵使安宗奎狀啓。則以爲。選兵之道。貴精不貴多。元親騎衛都試之後。未滿四矢之類。依定式除汰。仍減閒良之數。稍加出身之額。擇其有才勇者。以充其代。而三營量其屬邑出身之多寡。限二百或三百。通同團束於元定千名之額內。則別無更張之弊。而親騎衛之精抄。出身之收用。可以幷擧爲辭。北兵使徐有寧狀啓以爲。本道出身之數。極其夥然。今若作隊成籍。以爲緩急可恃之卒。而其保人火兵袱直等。依元親騎衛例。使之自得。恐非至難。至於鄕品輩家僮之數。一番搜括。則可得許多丁壯。保人隨率。亦當以分排充額。火兵袱直。以各色校院額外生徒及各廳私募之類。査括充數。則足爲有用之兵。幷令廟堂稟處爲請矣。蓋此親騎衛。當初設置。自有定額。今又加設。則恐有博而不精之慮。今於兩帥臣所請。將臣所見。亦有不同。請下詢處之。左議政鄭存謙啓言。南北兵使之或請元額內代定。或請元數外別設者。蓋吉州以北十州。武士最慣騎射。出身尤是其中之精鍊。今此別設作隊之請。似有所見而然矣。更令道臣參量南北事情。狀聞後稟定。似爲完備矣。右議政徐命善啓言。北道之親騎衛。實爲緩急可恃之兵。若使群情樂於入屬。則何必以數多而病之乎。至於保率軍裝之有所掣礙者。則更令道臣參量啓聞。似合便宜。臣意則從別作隊之請。慰悅一路武士之心好矣。敎曰。諸將臣陳達也。御將具善復啓言。南北兵使之所見各異。元數中變通似好。而南北武士之情願各異。則或多或少。實無所妨矣。訓將張志恒啓言。不但渠輩之情願。許多健兒之空老可惜。而不費料布。添得近千精兵。亦可幸矣。各從其請。亦似好矣。禁將洪國榮曰。大臣所奏中。更令道臣狀聞云者。似合宜矣。摠使李漢膺曰。南關則親騎衛願屬者鮮少。北關則專尙武藝。皆欲入屬。故亦無大段爲弊之端矣。敎曰。曾經道臣。亦爲陳達也。刑曹判書蔡濟恭啓言。臣意則於北關。許其元數外設。於南關。姑令元數內充補。以觀前頭。恐似無妨矣。判敦寧李重祜啓言。若待其有窠。以出身之可合者。次次塡充。則旣無額數加定之弊。亦無保率難充之患矣。尙喆啓言。諸臣所奏如此。直自廟堂。有難硬定。道臣狀聞後稟定施行之意。請分付道臣。從之。
정조 1년 · 목
領議政金尙喆啓言。今年討逆科及式年科榜。尙未分館。而向來主圈之人。因臺言改圈之請。更難當圈云。敍用後依例陞六。以當次人。請使之擧行。從之。敎以。使之歲前擧行。
정조 1년 · 강
遞左尹金魯鎭。榻敎也
정조 1년 · 강
命續明義錄開留兪彥鎬上來告訖。
정조 1년 · 목
領議政金尙喆啓言。續明義錄。今雖出草。三堂一番會議後。方可成書入刊矣。開城留守兪彥鎬。卽令上來。請以爲歲前告訖。從之。
정조 1년 · 강
嚴飭軍保米雇人代送之弊。
정조 1년 · 목
知事具善復都承旨洪國榮啓言。軍保米之趁早裝載。解氷發送。而近來外邑。晚時發船。不無臭載之患。初不以實監色上送。雇人代送之弊。間或有之。明年則嚴飭諸道。三月內卽爲發送。皆以實監色領納。請出擧條申飭。從之。
정조 1년 · 강
命鑄錢受價之任驛重勘。
정조 1년 · 목
戶曹判書具允鈺啓言。鑄錢已過累年。而迄未就緖者。實由於倭銅之不出而然矣。其受價者。皆是商驛輩。而諉以馬島之執留不出。故捉致諸驛。歲前準納之意。捧侤音嚴飭矣。當該任驛。從重勘處。爲先出擧條。請申飭。從之。敎以。不特此事。凡係邊情之壞紀綱者。皆由此輩。若復違限。當該任驛刑配也。
정조 1년 · 강
重推吏曹參議李義翊。
정조 1년 · 목
敎曰。　廟社大享大小齋官。固當十分審擇。以體予如不祭之嘆。而今番臘享獻官。率多茍充。至於社稷三獻。皆以宗臣及無實職人員塡差。吏曹參議李義翊。爲先從重推考。旣過誓戒。受誓戒獻官中。推移換差單子。卽爲修整入啓。
정조 1년 · 목
因香室臘享受押單子。敎以。代押　孝明殿親祭。又因正朝受押單子。敎以。代押　孝明殿親祭。
정조 1년 · 강
諸承旨持公事入侍于誠正閣。仍召見判義禁洪樂性刑曹判書蔡濟恭。
정조 1년 · 목
予曰。冊子盡爲釐正乎。濟恭曰。出中抄矣。予曰。枷則何以釐正乎。樂性曰。比前稍減爲之矣。予曰。杖罪流罪死罪。所着之枷皆同乎。濟恭等曰。輕重不同矣。予曰。此可謂平允乎濟恭等曰。然矣。予曰。與棍制節目。合爲一冊。送于芸閣印出。予曰。以　　大明律經國大典續大典中可行者。措語上之。綸音則弁諸首章。濟恭曰。訊杖以京外行用。以此爲準。毋敢違越書之乎。予曰。卿等思而爲之。樂性曰。經國大典有議親功臣及堂上官士族婦女死罪鎖項足之文。而近來非但此法不行。亦多有掣礙難行處矣。予曰。堂下官罪人。則何以爲之耶。樂性曰。拿處時鎖項矣。予曰。無於法之法。豈可創出。此則當從舊法爲之。而以特敎勿論出註則好矣。予曰。棍杖制式。甚爲胡亂矣。監司以下兵水使虞候營將僉萬戶所用之棍。各爲懸註。俾便從行也。
정조 1년 · 목
敎曰。副提調持加減交濟湯入侍。　予曰。欽恤典則跋文始製乎。國榮曰。今方構草矣。予曰。節目之首。當書棍制減等傳敎及杖枷減削傳敎。旣成冊子。刊印頒布。則不可無頒布綸音。亦當書於傳敎之下矣。卿與判義禁秋判相議。以此爲之。國榮曰。綸音製下。復當依下敎爲之矣。予曰。近來馬政之疏虞。罔有紀極。分養之法意甚重。而諸道各邑。全不着意於喂養。使莫重國馬。致有故失瘦病之弊。事極駭然。該守令當依降資例勘罪。而此是流來習謬之弊。姑爲屬之令前無妨。故只施問備薄勘矣。國榮曰。養馬卽是國家之大政。設置牧場。分養各邑。乃所以滋長之意。而近來則不但不爲。　長輒皆故失。若此不已。則馬畜漸耗。不成貌樣。豈不寒心乎。今此屬之令前之敎。實爲欽仰。而此後則不可不飭勵分養。後如有故失瘦病之弊。該守令少不饒貸。按法勘罪。然後當有實效矣。予曰。有此飭敎之後。又有如前解弛之擧。則爲守令者。烏可免罪乎。予曰。入冬以後。尙無大雪之下。故爲來歲之農。憂慮孔多矣。今日之雪。今年內最初大雪。且臘前之白。尤是驗農之兆。甚可幸也。國榮曰。今冬以來。三南及東北西路。皆連下丈雪云。而畿內獨無大雪。故秋牟有凍死之慮矣。今日之雪。幾乎尺餘。日前之幸。有不可勝言矣。予曰。卽見兵曹草記。則雲劍單子。以兵判之病重。不得修整以入云。昨日司僕單子。以細字着名。則精神之不至昏迷。於此可知。而至於口呼之望。獨不酬應云。司僕單子着名。似是病前所着者矣。予曰。昨入之單子。豈有豫着之理乎。國榮曰。各司入啓公事。每有豫書着名之規。故月日則臨時塡書云矣。
정조 1년 · 목
敎曰。歲色已暮。而卿之造朝。尙無動靜。予庸虛佇。卽欲敦諭偕來。而迄此未遑。自顧歉歎。無以爲喩。見卿久矣。且今開釋之後。在卿毫無難安之端。何必一向引義乎。予於微官。猶存藏怒之戒。況於大官乎。君臣之間。不當假說騁辯以傷忠實之風。今予慰勉之意。亦以此也。卿須體小子慇懃之辭。卽爲造朝。無負至意事。史官傳喩于李領府事。仍與偕來。
정조 1년 · 강
命兵曹判書鄭弘淳煩稟草記勿施。
정조 1년 · 목
兵曹啓言。　孝明殿臘享大祭親行時節目及別雲劍當爲磨鍊。判書鄭弘淳病勢孔劇。不得擧行。何以爲之。敎以。判書昨旣細字着名於司僕啓目。今何煩稟於口呼之望單乎。此草記勿施。
정조 1년 · 강
有政。吏曹判書金鍾秀。參議李義翊進。
정조 1년 · 목
以安廷鉉爲正言。林蓍喆爲修撰。尹行修爲副修撰。李徽之爲工曹判書。鄭光漢爲知義禁。李在協爲左尹。
정조 1년 · 강
以朴健陽爲　翼陵參奉。初仕也。口傳也。
정조 1년 · 목
敎曰。馬政有國莫大之政。是以　祖宗朝成憲。至爲嚴重。而挽近以來。稱以宥旨前事。諸道諸邑。恬不着意。馬匹之故失瘦病。幾乎無道不然。無邑不然。事之寒心。未有甚於此。降資等勘罪。固當按法擧行。但赦令不可不信。雖不如法處之。亦豈可全然無警。咸興前判官李遠培。洪州前牧使李漢一。故失之數。至於此多。拿問處之。淸風府使金履鐸。潭陽前府使洪秉殷。安東縣監金尙默。義城前縣令吳在文。盈德縣令李成祐。永川郡守李正模。金海府使任屹。谷山前府使吳載紹。瑞興前府使尹勉遠徐命敏。安岳前郡守李義行。中和府使李得永。成川前府使朴師亨。博川前郡守李尙顯。三陟前府使李聖模。鐵原府使李邦鳳。黃州前牧使朴師沃。靈巖郡守兪恒柱。郭山前郡守尹守喆。肅川前府使李杞齡。順安縣令韓文洪。价川郡守李弘遠等。俱犯降資之罪。而亦皆姑付令前。爲先緘辭。從重推考。其餘交河郡守李敏輔等八十七人。依例重推。明年以後守令論罪。決不饒貸之意。自本寺另加嚴飭。俾有實效。　司僕寺以分養馬不馴守令論罪啓。敎以。馬政有國之大政。而赦令亦是不易之典。參酌處分。依傳敎施行。
정조 1년 · 강
遣承旨。詣　社稷　宗廟　永禧殿　景慕宮奉審摘奸。
정조 1년 · 목
予曰。判義禁秋判入來乎。予曰。棍杖及笞杖圖式書來乎。國榮曰。書來矣。予曰。冊子不過數十張。活印有弊。使善書之寫字官精書。入刻印出似好矣。國榮曰。從便爲之則無妨矣。予曰。頒布綸音。當爲製下。棍杖綸音及笞杖傳敎。先爲始書也。國榮曰。綸音今日內製下。然後可以繼書矣。予曰。冊子元朝可以頒布乎。國榮曰。張數雖小。刻役印役。三四日內似難訖役。元朝則未及頒布矣。予曰。春享　宗廟獻官。何不以大臣塡差。以都尉差之乎。國榮曰。　孝明殿若親祭。則獻官苟艱。故大臣則初不塡差於　宗廟云矣。予曰。雖親祭。亞獻當以二大臣差之。一大臣塡差於　宗廟無妨。自今以後。依此爲之事分付。予曰。跋文已畢製乎。國榮曰。堇堇構草。故持入矣。予曰。言甚切實。文亦勤據。而但修擧舊章。均其不齊之意。小欠詳盡。句語間更爲添入好耶。國榮曰。忙急出草。故未得釐正。徐當添改矣。元朝若頒布。則日子甚急。刻役則雖今日始作似好矣。予曰。判義禁秋判入侍時當下敎矣。予曰。節目雖成。其在審愼之道。不可遽然刊行。故俄使該堂更問於大臣矣。國榮曰。當初節目時。博詢於大臣將臣法官而議定者也。今則似無容更議。而在聖上愼刑之道。更質大臣。誠爲允當矣。予曰。明日親臨犒饋時。侍衛當有之乎。國榮曰。使許多軍兵入殿庭。而親臨犒饋。則其在事體。不可無侍衛。以入直擧行似好矣。予曰。此與內試射一樣。侍衛磨鍊似張大。置之無妨矣。
정조 1년 · 강
諸承旨持公事入侍于誠正閣。仍召見刑曹判書蔡濟恭判義禁洪樂性。
정조 1년 · 목
予曰。欽恤典則節目。今幾校正乎。濟恭曰。今方釐正。而未及盡就矣。予曰。冊子當爲幾張乎。樂性曰。多不過二十張矣。予曰。冊子中凡例何以爲之。濟恭曰。姑未及磨鍊。磨鍊後當稟定矣。濟恭曰。日前放秩中。有同罪未放者。則列錄以聞之敎矣。更爲詳閱。則果多同罪未放者。故敢達。予曰。爲幾何。濟恭曰。數亦不少矣。予曰。書入。予曰。欽恤典則節目持入乎。予曰。節目更無釐正處乎。濟恭曰。臣等素昧於律文。而以臣愚見。別無校正處矣。予曰。節目中刑具次第。何以書之乎。濟恭曰。次第則依大典次第書之矣。予曰。直閣鄭志儉入侍。予曰。欽恤典則節目。今幾校正。而監印之役。俄已有命。持冊子往于芸閣。使善寫寫字官精書刊印。予謂樂性等曰。節目雖盡釐正。更議于大臣處以奏。
정조 1년 · 강
召見判義禁洪樂性于誠正閣。
정조 1년 · 목
予曰。欽恤典則節目。往議于大臣。則以謂如何。樂性曰。領左相則皆以爲。別無釐正處云。而右相則以謂。近例婦人則不用杻。而　大明律亦無婦人用杻與否。此冊杻條下。以婦人依近例懸註似好云矣。予曰。婦人則初不用枷。安用杻乎。雖不懸註可矣。樂性曰。至以枷條言之。只以罪之輕重。磨鍊枷之輕重。而至於流以下徒以下。當用何枷云者無矣。予曰。囚禁題目下。以死罪則枷杻鎖足。流則枷杻。徒則杻。懸錄則似好矣。樂性曰。誠如聖敎。如是爲之則好矣。予曰。更爲商議後釐正也。
정조 1년 · 강
執義李亨元陳疏自引。仍討逆。賜批。
정조 1년 · 목
疏略曰。月前亞諫。義重請討。他不暇顧。合啓之罪人未及規警。當死之獄囚不能發啓。大僚論斥。臣固受以爲罪。曾未幾何。思敍遽降。追思宿愆。豈可以時月之稍久。自同無故也耶。乞許鐫削。仍治瀆撓之罪。第念凶逆何代無之。而至如麟謙之極惡大憝。鄭妻煽妖譸禍之罪。貫盈無餘。而樂任暗結妖雲潛通賊能。龜柱眼無儲君。陰結賊峸。相福甘作賊邊倀鬼。瑩中以逆徒鷹犬。至凶極妖如此之甚。而靳允之批。便作應文。至使今日臣子共戴一天耶。亟賜允從。嚴加懲誅。批以。所陳前於諫長之批已諭。爾其勿辭察職。
정조 1년 · 강
命各軍門將官別單書入。
정조 1년 · 목
因五軍門射講單子。敎以。昨年定式之後。欲觀實效。自正月至今月。射講分數居首人當施賞。其令各軍門抄出草記。將官姓名別單書入。
정조 1년 · 강
命欽恤典則冊子頒宣。
정조 1년 · 목
敎曰。欽恤典則冊子。內而軍門及宿衛所禁府刑曹及兵曹等五曺。奎章閣及諸處史庫承政院弘文館司憲府司諫院五上司。漢城府都總府左右捕廳巡廳。外而監司留守兵水使營將。三百二十七守令。一百八十一邊將。四十察訪。二十九別將。各頒一件。而管下守令。不必疊頒矣。印役旣始。待綸音下。歲初自政院安寶頒宣事。該房知悉。
정조 1년 · 강
行　社稷　宗廟　永禧殿　景慕宮臘享。
정조 1년 · 강
詣　孝明殿行臘享。
정조 1년 · 강
御春塘臺。行各營軍兵犒饋。
정조 1년 · 목
自內詣春塘臺。　敎曰。右議政徐命善。奎章閣提學徐命膺入侍。予曰。欽恤典前多有可改處。歲初雖未及頒布。卿與他大臣更爲商議。以爲釐正。命善曰。日前伏見全本。別無釐正處。而枷條杻條。略有未盡處矣。予謂命膺曰。欽恤典則草本見之乎。命膺曰。見之矣。今因下詢敢達矣。臣待罪關西時。奉承傳敎。釐正刑具。則外方所謂半較杖。與法典所載刑宂。互相出入。故謹依法典一一釐正。而又有所謂正較杖者。比半較差薄。如脆弱之女子。未壯之男子。罪不至死者之累次同推。必以正較杖擧行。則正較杖若一例革罷。似有掣肘之端。故敢達矣。敎曰。以此問于大臣法官。予曰。禁將領率宿衛將士及內巡軍卒。訓御將領本營入直軍兵入來事。以標信分付靑陽門。禁衛大將洪國榮。訓鍊大將張志恒。御營大將具善復。各率軍兵以入。予曰。大將皆令入侍。予曰。三營軍卒爲幾何。國榮曰。合爲二千餘名矣。犒饋畢。還內。
정조 1년 · 목
國榮曰。各軍門射講。朔居首歲居首。幷爲抄啓事下敎。而射講不過逐朔勸課之事也。計其一歲之優等而施賞。則足可爲激勸之道。至於朔居首。通計一年。其數夥然。似不可一例論賞。且在朝家愼賞之道。亦不當屑屑矣。予曰。朔居首書入之命。不在於施賞矣。欲觀其矢數之多少矣。予曰。欽恤典則節目。俄者更爲搜覓。則凡例及節目中。有礙眼處。永久遵行之冊子。不可草率。姑勿入刻。更爲校正後擧行似好矣。國榮曰。若有釐正處。則雖未趁元朝頒布。詳細校正後入刻無妨矣。予曰。監印郞廳鄭志儉。姑勿始役入來事分付。予曰。大臣今方校正節目乎。國榮曰。與刑官方校正矣。予曰。注書出去。傳于大臣曰。此節目卽久傳之冊子。當宜審愼。不可草草。與刑官爛商。着實校正後入侍事。傳喩。予曰。此冊子只令芸館印頒。八道則爲官長者。只有一件而已。士民則全不知有此冊子。殊非廣布之道。予意則各頒一件於各道監營。使之翻刻頒布。仍爲藏板。則不但爲永久之道。亦可爲廣布民間。事甚便好。卿意何如。國榮曰。爲其廣布則甚好。而刊行冊子。亦一巨役。爲弊似不少矣。國榮曰。跋文今纔持來矣。予曰。今則全篇果洽好矣。國榮曰。臣素昧於此等文字。而旣承撰進之敎。故屢辭不得。今纔構草。固不當以此直爲入刻。輪示諸臣。定其可否後。以爲入刻似好矣。予曰。卿之謙抑。極涉過矣。以予所見。小無欠處。不必輪示定其可否。其令卽爲入刻。
정조 1년 · 강
召見大臣以下于熙政堂。領議政金尙喆。左議政鄭存謙。右議政徐命善。刑曹判書蔡濟恭判義禁洪樂性
정조 1년 · 목
予曰。欽恤冊子。今幾釐正。而至於凡例。或有可改處。故玆召卿等。欲爲釐正矣。尙喆曰。臣等素昧於律文。而凡例則以　大明律續大典經國大典凡例。參互爲之則似好矣。存謙曰。無敢違越四字。逐端皆有。旣於一處書之。則其下雖不書似好矣。予曰。此則有亦可。無亦可矣。命善曰。囚禁條流以下。以近例不用懸之則好矣。而至於堂下官禁推時。有鎖項之法。而只於坐起出入之時用之。居間之時脫下云。實非鎖項之法意矣。予曰。此則似是謬例矣。照律前。安知其杖笞與否。預爲鎖項乎。命善曰。聖敎誠至當矣。此必是流來因循之謬例。濟恭曰。行用大棍註下。以監司統制使添入。而使星則以軍武二字添書似好矣。予曰。唯。予曰。卿等持此草本。更爲商議後稟定。仍卽入刻。尙喆曰。每當歲末。有歲肉弛禁之令。而前三日後三日則似太過。限三日弛禁則似好矣。予曰。當以傳敎爲之矣。
정조 1년 · 강
執義李宗榮陳疏討逆。仍附咸安三政變通。賜批
정조 1년 · 목
疏略曰。亂逆何代無之。而如範吉輩之卵育生成。莫非聖恩。則國家何負於渠。而忍爲此萬古所無之凶逆乎。臣於十年前。論沈翼雲之得罪天倫。李章吾之貪淫不法。而臣妄觸駭機。爲當路大臣之所擯斥。今則渠輩罪逆已彰著無餘矣。噫。向來妖雲一疏。卽今秋範吉之根柢。而翼雲翔雲。將無所不爲矣。吹噓薦拔。莫非相福。大小相議。莫非相福。王章若嚴。則相福不可偃息於覆載間矣。惟彼章吾久典訓局。與泰淵密附厚賊。泰淵旣死。則章吾之罪。豈可竄謫而止乎。且臣以咸安未了之事。更此陳焉。昨年以田軍糴三政之積年紊亂。據實陳章。特蒙釐革之命矣。田政則一幷改量。盡爲査頉。軍政則冒錄儒名。白骨徵布。久遠逃亡及三四疊役虛錄者。幾盡代定。而猶有文書之未及修定者。糴政則巡營穀及均廳米。指徵無處。臣以變通蕩減。累次往復於前後道臣。而係是兵荒之需。則萬餘穀簿。亦難輕減。營邑相持。姑未決矣。今此十二浦面。無非沃壤。而半是蘆荻之場。若大修堤堰。分授洞里。使之生穀而充此舊浦。則斂不及民。而糴簿始完矣。且軍馬之政。何等重大。而本邑軍卒。不能自備。每當習操。貰馬䌤縫。帥臣恬憘過去。臣以是亦欲開此曠土。別置戰馬屯田。分給馬兵。使之作農。辦備馬價。隨闕立馬。民國大政。莫先於此。臣旣着手始事。而今當還朝。續成之責。專在新官。勅勵之政。亦係道臣。特令堤堰司發關嚴飭。考其勤慢。批以。三人者之罪惡固皆難貸。靳允者亦有意焉。本郡事。嘉爾勤幹。而來頭收效。專係新官。從當摘奸。以憑慢否矣。先令本道嚴加董飭。期於竣事焉。　敎曰。前執義李宗榮之批。旣已許可。且邑事未竣而遞任。則方張之役。其代收殺。不可不責之新官。依所請。各別申飭。俾無虧簣之歎事。下喩于慶尙監司李性源。
정조 1년 · 강
大司諫柳戅。疏陳病狀乞遞。仍討逆。賜批。
정조 1년 · 목
疏略曰。臣之情病。略㬥於前後章奏之間。而泛論巨魁。堂箚峻發。引義不當。憲疏含機。臣固受而爲罪。名以諫官。豈有被斥而淟涊乎。及夫改差之望筒。至經睿覽。藉曰該房該曹之做錯。至有還給仍察之敎。心跡難明。處義乖當。且臣早嬰奇疾。近觸風寒。萬無復起之望。乞遞臣職焉。自今凶逆一日不討。則有一日之憂。二日不討。則有二日之憂。福瑩善[兼:I-PERSON]翼之爪牙。而尙逭黨與之誅。伏願廓揮乾斷。亟允三司之請。批以。所懇如此。姑解本職。便爾調病。
정조 1년 · 강
校理朴祐源。副修撰南鶴聞聯疏討逆。仍陳賙救之策。賜批。
정조 1년 · 목
聯疏略曰。噫。彼鄭妻龜柱樂任三凶之首領。尙能偃息於此天之下。竊不知我國有三尺典憲乎。且陰邪妖惡之相福。凶戾奰匿之瑩中。比之三凶。猶屬支黨。而其爲國賊。與君讎一也。臣等又有深憂極慮者。萑符之警。竊發之患。畿湖最甚。白晝街路之上。剽劫貨財。戕殺人命。其故何哉。許多逆家之傔僕徒隸。類從群結。相聚爲盜。向來輝文之變機。亦安知不暗伏於冥冥之中乎。伏願亟擧三凶。布告中外。肆諸市朝。次治福瑩等諸賊。內而兩捕廳。外而監兵討捕營及地方官。嚴加緝捕。輦轂之下。若有偸竊之患。而不能跟捉。則該廳大將。從輕重論責。州閭途路之間。若有剽劫之事。而不能糾禁。則地方官與該鎭營將。道臣啓聞論罪。若其明春賙救之策。則又當另飭諸道道臣及守令。宣布霈澤。則豈不休哉。臣伏見向者月變。三夜疊現。夫月者太陰之精也。咎徵之應。卽凶逆也。兵象也。惟殿下諒察焉。批以。屢屢陳列。予意非不嘉之。尙稽寘法。豈忽於隄防也。嚴課緝捕。防於未然。亦是慮患之道。卽令廟堂嚴飭中外。至於賙救窮民之請。實尤當今急務。亦令廟堂稟處。
정조 1년 · 강
獻納朴在源陳疏自引。仍附畿湖賙恤之政。賜批。
정조 1년 · 목
疏略曰。今日所叨之職。卽向來狼狽之地。何敢自同無故。抗顏冒出哉。乞降遞罷之命。臣方訟愆。有不勝過慮者。畿湖之間。年事失稔。冬初代捧之令。歲末停捧之諭。甚盛擧也。第聞兩湖之間。有竊發之患。今冬如此。明春可知。亟令廟堂講究懷保之策。亦使諸道道臣克盡安集之術。嗣歲之後。凡係勸農賙恤之政。預爲區劃。此實爲今日急先務也。批以。疏陳畿湖民事。下廟堂稟處。爾其勿辭察職。
정조 1년 · 강
以李普瞻爲陰竹縣監。鄭彥復爲龍安縣監。
정조 1년 · 목
敎曰。陰竹縣監龍安縣監貶罷代。令該曹口傳差出。
정조 1년 · 강
五軍射講都居首梁廷揖等。施賞有差。
정조 1년 · 목
敎曰。五軍射講時。十二朔都居首都監哨官梁廷揖車光輪。禁衛營哨官宋光錄李再復。御營廳哨官方處行。把摠李延喆。守禦廳哨官韓載範。摠戎廳哨官朴尙禧。各㢿弓一張。守禦哨官李弘秀。箭竹五十箇。以內下者賜給。
정조 1년 · 목
國榮曰。欽恤典則。旣皆釐正入刻。當非久頒行而。續明義錄印頒之至今遷就。亦甚可悶矣。予曰。松留今方上來云。召見後當申飭釐正矣。予曰。見成龍錫妻供辭。則其鳴冤之辭。雖甚慘惻。不可以此取信而輕議傅生。不可不令本道更査後決折矣。國榮曰。然矣。若失其奴。而又入殺獄。則宜有傅生之路。而如非其奴。則其所成獄。斷無可疑者。以此以彼。似當行査矣。予曰。平安監司上疏中。久勤一節。別般消詳。然後可以許施。然則疏批當爲遲滯。何以則爲好耶。國榮曰。疏批之遲滯小。久勤之變通大。消詳後下批。不害爲審愼之道矣。予曰。予意則以一二事商量。從當下敎之意。先爲批答無妨矣。予曰。俄聞吏判言。則正言望尙未下云。故問諸中官。則一望留中云。當初以勿施下敎。而中官果誤聽而不傳故也。國榮曰。望單子經月不下。故銓曹難於煩稟。只待下批云矣。予曰。近來中官之掩置公事。比比有之。故每有此等弊端。誠可悶也。予曰。大臣旣已入城。明日當爲肅謝乎。國榮曰。似然矣。予曰。方當設賑之時。道臣實難遞易。而東伯之前後做錯失體。非一非再。而曲恕已多矣。今見其疏。尤欠誠實。故不得已處分矣。國榮曰。當罪而罪。卽是守法之意。殿下之尙今不罪東伯。雖是爲民之至意。其在朝體。極涉乖當。今者處分。允合事宜矣。
정조 1년 · 강
諸承旨持公事入侍于誠正閣。仍召見開城留守兪彥鎬。戶曹判書具允鈺。
정조 1년 · 목
予曰。本府別無弊瘼乎。彥鎬曰。至如少小弊瘼。不敢煩奏。而居民之生產。全以息債爲業。故不無弊端矣。予曰。本府留財爲幾何。彥鎬曰。留財之元數。則爲六十萬兩。而自今所存。不過爲十二萬兩矣。予曰。此豈成說乎。因何以至於此也。彥鎬曰。臣亦初莅。故未得其詳。而大抵公私債。漸至消融。至於莫可收拾之境矣。予曰。本府地方幾何。彥鎬曰。東西五十里。南北三十里。而靑黍洞在其中。土地甚狹。故一斗畓直爲五十兩。自古居民無力農之家。全以商賈爲業。此實百弊所從生也。金川屬本府之議。自古有之矣。若以金川屬於本府。則雖非給債。足當公用矣。大抵本府之弊根。則專在於債。而債之由。以土地之狹故也。若得土地。則可以蘇弊矣。予曰。續明義錄尙未告成矣。卿旣上來。與吏判從速商議刪改。卽爲入刊。予曰。欽恤典則。當刊布中外。而此時經費。不可不顧。所入當爲幾何。允鈺曰。自今經費實爲苟艱。而今此所入。亦甚夥然矣。予曰。京畿則第當刊布。其他七道。則自監營翻刊頒布則似好矣。允鈺曰。此甚便好矣。予曰。成龍錫獄事。甚難處矣。刑判則以謂旣失其奴。又入殺獄。亦甚可矜云。此則有不然者。若是其奴。則非但成獄之可冤。幷與失奴而爲冤矣。若非其奴。則豈不可成獄乎。予曰。吏曹判書金鍾秀入侍。予曰。都政在近。幾盡留意乎。予曰。凡諸生民之休戚。專係於守令。卿則何待予勤敎。而須十分詳審焉。鍾秀曰。聖敎至此。至於智慮之所未及處。則臣亦無奈。而敢不竭力奉承乎。予曰。續明義錄。多有釐正處。而松留今方上來。須卽上來。相議釐正。鍾秀曰。當從速爲之矣。
정조 1년 · 강
事變假注書李尙度。以領府事李溵附奏啓。
정조 1년 · 목
書啓以爲。臣奉聖旨。馳往傳喩于楊州園塘里領府事李溵所往處。則以爲。史官遠辱傳宣別喩。豈料負罪賤臣得此異渥。顧臣蹤地之不可復入城闉。雖係一世之公議。而恩數曠絶。有非臣分之所敢出。賤疾危厲。實無登道之望。王人之來守鄕村。尤是臣添罪之一端。如蒙召還。則數日調治。謹當仰承恩命云。臣旣承偕來之命。姑爲仍留。
정조 1년 · 강
罷江原監司金履素職。
정조 1년 · 목
敎曰。向於大臣之奏。只從末勘者。意在難於遞易也。亦是爲民也。方今開春不遠。賑政又當前。東民之事。專靠道伯。則固當體予難於遞易者。在於爲民之意可也。昨見東伯之疏。極其訝惑。反覆見之。言情言病。俱無着落。何其少實之甚也。已前之曲恕旣多。況今設賑之時。決不可知其不職而委之。揆以事面。亦甚未妥。江原監司金履素罷職。
정조 1년 · 강
命東伯不多日內辭朝。
정조 1년 · 목
敎曰。此時東伯。不可循例治裝。政命從當下敎。待下批使之謝恩。不多日內辭朝。
정조 1년 · 목
以洪秉瓚爲大司諫。洪樂淵爲正言。曺遠振爲校理。鄭一祥爲右尹。李亨逵爲江原監司。
정조 1년 · 강
中批以李鎭衡爲承旨。
정조 1년 · 목
敎曰。前承旨李鎭衡。承旨除授。
정조 1년 · 강
命時囚李昌遠等供辭置之。
정조 1년 · 목
義禁府啓言。繕工監主簿李昌遠。假監役李時淵。南部都事李周憲。北部奉事李觀洙。東氷庫別提李得濬。西氷庫別提洪鐸輔。別檢朴光晦等原情。從稱遲晚。咸興前判官李遠培。所受分養馬故失之罪。請幷刑推得情。幷敎以。旣已分揀。此供辭置之。
정조 1년 · 강
命張漢福嚴刑得情。成龍錫更令道臣詳覈。
정조 1년 · 목
刑曹啓言。殺獄罪人張漢福打殺金千益罪。請嚴刑得情。允之。又啓言。因鄭召史鳴冤其夫成龍錫殺獄。合有傅生之道。鳳錫等流配。合有疏釋之道。請上裁。敎以。此獄十分疑訝。兩隻上言中。推奴事今無可論。至於殺獄。該曹則傅生。大臣則持難。此所以不可不詳審處。觀此殺獄。與尋常毆殺戲殺有異。則輕易傅生。無以慰冤死之命。姑勿決折。更令道臣各別詳覈。期於就緖。
정조 1년 · 강
遣承旨。詣　宗廟　永禧殿　延福殿　景慕宮奉審摘奸。
정조 1년 · 강
命遣史官宣傳官。分詣　諸陵奉審摘奸。
정조 1년 · 목
敎曰。史官一員馳詣　健元陵　貞陵　恭陵　徽陵　崇陵　懿陵　惠陵　永祐園奉審。 祭物諸執事摘奸以來。木根亦爲着實摘奸以來。宣傳官一員馳詣　昌陵　敬陵　明陵　翼陵　弘陵。奉審摘奸如前敎。宣傳官一員馳詣　宣陵靖陵　獻陵。奉審摘奸亦如之。宣傳官一員馳詣溫陵　順陵　禧陵。奉審摘奸亦如之。宣傳官一員馳詣　永陵。奉審摘奸亦如之。
정조 1년 · 강
孝明殿　徽寧殿。命當展拜。
정조 1년 · 목
敎曰。　孝明殿　徽寧殿。申後當展拜。禮房知悉。
정조 1년 · 강
詣　孝明殿　徽寧殿展拜。
정조 1년 · 목
予曰。昨聞開留所奏。則本府留財元數六十萬兩。而時存者不過十二萬兩。餘皆消融於公私債云。許多公貨之無端耗縮。誠極寒心。國榮曰。松人全以商賈爲業。故皆出官債。多年貨遷。鮮有還納。故留財自然耗縮矣。予曰。然則居留之臣。何不收拾。至於永失之境乎。國榮曰。居留之臣。豈不欲收拾公貨。而古則非但商利之頗優。人畏國法。故收納無難矣。近來則物價騰踊。商貨少利。且人心不古。受官物逃躱者。比比有之。居留之臣。雖日杖日督。實爲莫可收拾之境云矣。予曰。非但松都如此。無論京外之所謂留財。皆若是枵然。若當緩急則無一所恃。誠非細慮。國榮曰。經用之匱竭。已無可言。而各處封不動及留在。亦皆十居八空。言念國計。實爲哀痛矣。予曰。留在耗縮之說。予實未曉。官員若不染指。則下吏必爲偸食。至於日耗月縮之境。一司之內。有堂上焉。有郎廳焉。何不審察文書。謹守公物。坐視其枵然乎。言念及此。實爲駭然矣。國榮曰。在下之不謹典守。誠如聖敎矣。予曰。開留以爲。金川屬之本府。然後可蘇民弊。可補公用云。見今松都實有難支之勢。屬此縣以補其不足。似無妨耶。國榮曰。若移屬此縣於松都。則於民於營。大有益焉。而海西一域。八道中最小。若割此一縣。則尤不成貌樣。雖有朝令。道臣必爭執矣。予曰。似然矣。予曰。以祭官事前後申飭何如。而該曹之初以有故人塡差。已是不審。受　香後付標啓辭。該房擧行。尤涉稽忽矣。國榮曰。祀典莫重。而獻官之臨時變通。果是欠敬矣。予曰。兵判之病。近日何如云耶。國榮曰。近雖少差。蘇醒尙遠云矣。予曰。六月臘月都政。便是成憲。而以兵判之不出。大政又爲逾月。殊欠遵守成憲之意。良可悶也。予曰。兵判之病。非不知難强。而掌兵之任。不輕而重。則一年五易。極甚重難。只待其差病矣。
정조 1년 · 강
召見領府事李溵。承旨鄭民始于誠正閣。
정조 1년 · 목
溵曰。小臣半年離違。其間又經萬古所無之逆變。祖宗眷祐。　宗社再安。不勝慶忭。臣之得有今日。皆殿下恩也。又於千萬不自意。特降別諭。臣雖明日退死。更無餘恨矣。予曰。向者批答中。亦以孰無過三字及之。而往事何必提起乎。予曰。奉常寺事。誠極駭然矣。莫重祭酒。例當分盛於二甁。而適因急遽。合盛於一甁云。殊極駭然矣。民始曰。事之駭然。莫此爲甚矣。予曰。　孝明殿典祀官奉常寺正李福徽。俄命汰去。以　徽寧殿典祀官移差於　孝明殿。而　徽寧殿典祀官。則大祝兼行事分付。
정조 1년 · 강
以李衍祥金相玉爲副總管。口傳也
정조 1년 · 목
敎曰。祀典何等莫重。飭敎又何等辛勤。而況今銓曹參議佐郞。又是復舊擇差之時矣。正朝　祭獻官。當初以無故人擇差可也。受　香之前。審察其出齋與否。前期改望可也。而不此之爲。及今受　香過時之後。始乃登聞。事之駭異。莫甚於此。自政院吏曹當該郎廳。爲先發牌進來。委折問啓。
정조 1년 · 강
命奉常寺提調及當該官員捧現告。
정조 1년 · 목
敎曰。莫重　祭酒。以二甁合盛一甁以入。且甚不潔。奉常寺提調及當該官員當處分。卽捧現告。又敎曰。奉常寺官員爲先汰去。
정조 1년 · 목
政院啓言。　禧陵獻官李正吾終不入來。自該曹纔已改付標以入。而時刻已過。尙未受　香。該曹堂上推考。當該獻官。本院請推外無他罰。何以爲之。口敎以。責在於不能整齊之該曹。而該房之今始啓辭。極涉稽緩。此啓辭還給。
정조 1년 · 강
命兵曹堂郞罷職置之。
정조 1년 · 강
政院以吏郞問啓啓。
정조 1년 · 목
本院啓言。問于吏曹郎廳。則以爲。昨日享官之出齋與否。不能審察。臨急付標。以致受　香過時。惶恐無地云矣。
정조 1년 · 목
承旨申應顯啓言。莫重　祭享獻官有不能檢飭之失。吏曹參議李義翊。請從重推考。從之
정조 1년 · 목
敎曰。副提調持加減交濟湯入侍。○予曰。政官入來乎。國榮曰。因諫長之請推。方陳引義之章云矣。予曰。臺言請勘。不過問備。則似不可以此爲引矣。國榮曰。所請雖是輕勘。注擬不審之言。銓官之所撕捱。似無怪矣。予曰。晝講時刻漸近。詣閤習講事分付。予曰。屢下飭敎。而政官一味撕捱。尙不開政。殊極可駭。注書出去。連爲催捉。予曰。明日卽右相抗章叫閽之日也。追憶其時。危亡在卽。如非　先大王止慈之恩。卿等至誠衛護。則何以得保今日乎。欲以每年此日召見同患難諸臣。今雖哀遑之時。暫爲召見無妨耶。國榮曰。諸臣聞此下敎。則必皆感泣矣。予曰。左相副提學明日入來事。預爲通及。
정조 1년 · 강
御熙政堂。行晝講。知經筵鄭尙淳。特進官李衍祥。參贊官李秉模。檢討官沈有鎭。安聖彬。注書鄭東浚。史官金勉柱。宗臣廣陵君埏。武臣金道煥。
정조 1년 · 강
副提學鄭民始疏辭新除瀛館之任。賜批。
정조 1년 · 목
批以。爾何例讓。爾其勿辭。從速察職。
정조 1년 · 강
吏曹參判李在簡。參議李義翊聯疏請譴。賜批。
정조 1년 · 목
聯疏略曰。伏見大司諫柳戅箚本。以兩臺臣檢擬及咸安前郡守內移事。有銓官重推之請。臣等實不勝悚恧。多臺排望苟艱。不得已有內擬之擧。而只觀其赴任之久近。未及較量於民情之緩急。至於兩臺臣。以曾經玉署之人。或屢經臺職於今年之內。或歷試中外於甄敍之後。循例檢擬。初不致慮。迺在者相規之言。發於司直之地。臣等不審之失大矣。陳章請譴。乞降威罰。批以。卿等勿辭察任。
정조 1년 · 목
因政官牌招啓辭。敎以。勿論臺言之過否。在銓官之道。固當有改無勉而已。豈可以是撕捱乎。卽爲牌招。使之開政。
정조 1년 · 강
分揀吏曹佐郞沈豊之禁推。
정조 1년 · 목
敎曰。吏曹佐郞沈豊之。禁推傳旨啓下已久。而尙今稽滯云。沈豊之分揀。當該中官。自本院査實後推考。
정조 1년 · 강
命開講時屆後罪人。以無故日行刑。
정조 1년 · 목
敎曰。今日以後。以溫繹間日暖間。歲前無開講之日。而講時已屆之後。以罪人行刑。有頉稟之擧。該曹似是不知之致。經筵多勿爲頉稟。罪人行刑。更以無故日行刑事分付。
정조 1년 · 강
召見大臣以下于誠正閣。右議政徐命善。藥院副提調洪國榮。副提學鄭民始。承旨李鎭衡。